РЕГЛАМЕНТ ЗА ИЗПЪЛНЕНИЕ (ЕС) № 1362/2014 НА КОМИСИЯТА
от 18 декември 2014 година
за определяне на правила за опростена процедура за одобряването на някои изменения на оперативните програми, финансирани по линия на Европейския фонд за морско дело и рибарство, и на правила за формàта и представянето на годишните доклади за изпълнението на тези програми
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (EО) № 2328/2003, (EО) № 861/2006, (ЕО) № 1198/2006 и (EО) № 791/2007 на Съвета и Регламент (EС) № 1255/2011 на Европейския парламент и на Съвета (1), и по-специално член 22, параграф 1 и член 114, параграф 3 от него,
като има предвид, че:
(1)
Съгласно член 20 от Регламент (ЕС) № 508/2014 всички изменения на дадена оперативна програма, финансирана по линия на Европейския фонд за морско дело и рибарство (наричан по-нататък „ЕФМДР“), трябва да бъдат одобрени от Комисията.
(2)
Съгласно член 22, параграф 2 от Регламент (ЕС) № 508/2014 процедурите и графиците за представянето и одобряването на следните изменения на оперативни програми трябва да бъдат опростени в изброените по-долу случаи: а) изменения на оперативни програми, които се отнасят до прехвърляне на средства между приоритети на Съюза, при условие че прехвърлените средства не надвишават 10 % от сумата, разпределена за съответния приоритет на Съюза; б) изменения на оперативни програми, които се отнасят до включването или изключването на мерки или видове съответни операции и свързана с тях информация и показатели; в) изменения на оперативни програми, които се отнасят до промени в описанието на мерките, включително промени в условията за допустимост; г) изменения, необходими поради промени в приоритетите на Съюза за политиката по изпълнение и контрол. Такива изменения на оперативните програми не следва да засягат цялостната интервенционна логика на програмата, подбраните приоритети и специфични цели на Съюза, нито търсените резултати и поради това не следва да пораждат съмнения относно съвместимостта си със съществуващите правила и практики.
(3)
Следователно е необходимо да бъдат определени правила за опростена процедура за одобряването на измененията на оперативни програми, изброени в член 22, параграф 2 от Регламент (ЕС) № 508/2014. Посочената процедура следва да позволи на Комисията да одобрява в по-кратки срокове такъв вид изменения, представени от дадена държава членка по нейна оперативна програма. С оглед на времевите ограничения опростената процедура следва да бъде задействана след подаване на искане от държавите членки, подкрепено с изчерпателна информация, позволяваща на Комисията да направи подробна оценка на предложените изменения.
(4)
Съгласно член 50 от Регламент (ЕС) № 1303/2013 и член 114 от Регламент (ЕС) № 508/2014 всяка държава членка трябва да представя до 31 май всяка година годишен доклад на Комисията за изпълнението на оперативната си програма за годините от периода 2016 - 2023 г.
(5)
В годишния доклад за изпълнението, представян от държавите членки, следва да се дава информация, която е последователна и сравнима между годините на изпълнение, както и между държавите членки. Докладът следва също така да позволява агрегиране на данните на равнището на ЕФМДР и, при необходимост, за всички европейски структурни и инвестиционни фондове.
(6)
Необходимо е да се определят правила за формàта и представянето на годишните доклади за изпълнението.
(7)
С цел да се създадат условия за незабавното прилагане на предвидените в настоящия регламент мерки, той следва да влезе в сила в деня след деня на публикуването му в Официален вестник на Европейския съюз.
(8)
Предвидените в настоящия регламент мерки са в съответствие със становището на Комитета за Европейския фонд за морско дело и рибарство,
ПРИЕ НАСТОЯЩИЯ РЕГЛАМЕНТ:
Член 1
Одобряване чрез опростена процедура на изменения на оперативни програми
1. Когато дадена държава членка подава до Комисията искане за одобряване на изменение на оперативната си програма, включено в обхвата на член 22, параграф 2 от Регламент (ЕС) № 508/2014, тя иска от Комисията да одобри посоченото изменение чрез опростена процедура в съответствие с настоящия член.
2. Исканията за одобряване чрез опростена процедура включват само измененията, изброени в член 22, параграф 2 от Регламент (ЕС) № 508/2014.
3. Когато Комисията сметне, че информацията, дадена от съответната държава членка по представено съгласно параграф 1 изменение, не е изчерпателна, тя изисква цялата необходима допълнителна информация. Срокът, определен в параграфи 4 и 5, започва да тече от деня след деня на получаване на пълно искане за одобряване на изменение на оперативната ѝ програма, както е посочено от Комисията на държавата членка.
4. Ако Комисията не е изпратила никакви забележки до съответната държава членка в срок от 25 работни дни от получаването на искане за одобряване чрез опростена процедура, изменението на оперативната програма се счита за одобрено от Комисията.
5. Ако Комисията е изпратила забележки до съответната държава членка в срок от 25 работни дни от получаването на искането за одобряване чрез опростена процедура, изменението на оперативната програма се одобрява в съответствие с процедурата, изложена в член 30, параграф 2 от Регламент (ЕС) № 1303/2013 и в член 20, параграф 1 от Регламент (ЕС) № 508/2014.
Член 2
Формат и представяне на годишните доклади за изпълнението
Съдържанието на годишния доклад за изпълнението, посочено в член 50 от Регламент (ЕС) № 1303/2013 и в член 114, параграф 2 от Регламент (ЕС) № 508/2014, се представя по образеца от приложението към настоящия регламент.
Член 3
Настоящият регламент влиза в сила в деня след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 18 декември 2014 година.